অন্ধ্রে আছড়ে পড়বে ঘূর্ণিঝড় মন্থা, জগদ্ধাত্রী পুজোয় বৃষ্টির আশঙ্কা বাংলায়

নয়াদিল্লি: দক্ষিণ-পূর্ব উপকূলে ক্রমেই শক্তি বাড়াচ্ছে ঘূর্ণিঝড় ‘মন্থা’ (Cyclone Mantha)। আলিপুর আবহাওয়া দফতরের পূর্বাভাস অনুযায়ী, মঙ্গলবার সন্ধ্যা থেকে বুধবার ভোরের মধ্যে অন্ধ্রপ্রদেশের (Andhra Pradesh) উপকূলে স্থলভাগে আছড়ে পড়বে এই প্রবল ঘূর্ণিঝড়। এর প্রভাবে পরিবর্তন আসবে পূর্ব ভারতের আবহাওয়ায় (Weather Forecast)। ছটপুজো ও জগদ্ধাত্রী পুজোর সময় ভারী বৃষ্টির সম্ভাবনা তৈরি হয়েছে বাংলায় (West Bengal Weather Update)।

দক্ষিণবঙ্গের উপকূলবর্তী জেলাগুলি, পূর্ব ও পশ্চিম মেদিনীপুর, দক্ষিণ ২৪ পরগনা এবং ঝাড়গ্রামে মঙ্গলবার থেকেই বজ্রবিদ্যুৎ-সহ মাঝারি থেকে ভারী বৃষ্টি হতে পারে। সঙ্গে বইবে ঘণ্টায় ৩০ থেকে ৫০ কিলোমিটার বেগে দমকা হাওয়া। ফলে সাগর উত্তাল থাকবে, মৎস্যজীবীদের মঙ্গলবার থেকে সমুদ্রে না যাওয়ার পরামর্শ দিয়েছে আবহাওয়া দফতর।

আরও পড়ুন: অভিজ্ঞদের বাড়তি সুবিধা! গ্রুপ-সি শিক্ষাকর্মী নিয়োগ পরীক্ষায় নম্বর বরাদ্দ করল এসএসসি

রবিবার দক্ষিণবঙ্গের আকাশ পরিষ্কার থাকলেও সোমবার থেকেই আবহাওয়ায় পরিবর্তনের ইঙ্গিত মিলেছে। মঙ্গলবার ছটপুজোর দিনে কিছু এলাকায় হালকা বৃষ্টির সম্ভাবনা থাকলেও জগদ্ধাত্রী পুজোর সময় বৃষ্টির তীব্রতা বাড়বে বলে জানিয়েছে হাওয়া অফিস।

উত্তরবঙ্গেও সপ্তাহের মাঝামাঝি থেকে বৃষ্টির সম্ভাবনা রয়েছে। বুধবার থেকে শুক্রবার পর্যন্ত মালদহ, উত্তর ও দক্ষিণ দিনাজপুর এবং জলপাইগুড়িতে দমকা হাওয়ার সঙ্গে বজ্রবিদ্যুৎ-সহ বৃষ্টির পূর্বাভাস দিয়েছে আবহাওয়া দপ্তর।

কলকাতার আকাশ আজ ঝলমলে থাকলেও সোমবার রাত থেকেই মেঘলা হতে শুরু করবে। মঙ্গলবার থেকে বৃহস্পতিবার পর্যন্ত বজ্রবিদ্যুৎ-সহ হালকা থেকে মাঝারি বৃষ্টি হতে পারে মহানগরীতে।